钦定古今图书集成/明伦汇编/氏族典/第345卷 > 周馥
## 钦定古今图书集成/明伦汇编/氏族典/第345卷 > 周馥

按《晋书周浚传》：“馥字祖宣，浚从父弟也。父蕤，安平太
守。馥起家为诸王文学。王浑表请补尚书郎，稍迁司
徒左长史、吏部郎，转御史中丞、侍中，拜徐州刺史。惠
帝幸邺，成都王颖以馥守河南尹，东海王越迎大驾，
迁司隶校尉，假节都督诸军事于渑池。帝还宫，出为
平东将军、都督扬州诸军事，与周𤣱等讨陈敏，以功封永宁伯。馥自经世故，每欲维正朝廷，忠情恳至。以
东海王越不尽臣节，每言论厉然，越深惮之。馥睹群
贼孔炽，洛阳孤危，乃建策迎天子，迁都寿春。永嘉四
年，上书以不先白越。越怒，举兵袭之，为馥所败，求救
于元帝。帝遣甘卓、郭逸攻馥于寿春，馥众溃，奔于项，
为新蔡王确所拘，发病卒。子密、矫。密字泰元，性虚简，
时人称为“清士”，位至尚书郎。矫字正元，亦有才干。